L'Entitat Autònoma de Jocs i Apostes de la Generalitat, creada per la Llei 5/1986, de 17 d'abril, és una entitat de caràcter comercial adscrita al Departament d'Economia i Coneixement mitjançant la Secretaria d'Hisenda, que té al seu càrrec la gestió directa i la comercialització dels jocs que les disposicions legals reserven a la gestió de la Generalitat de Catalunya, i té atribuïda la funció d'organització de la loteria titularitat de la Generalitat de Catalunya, a l'empara del que estableix el Decret 240/2004, de 30 de març, d'aprovació del catàleg de jocs i apostes autoritzats a Catalunya i dels criteris aplicables a la seva planificació.
En l'exercici de les funcions que té encomanades l'Entitat Autònoma de Jocs i Apostes de la Generalitat ha de tractar dades de caràcter personal dels jugadors de loteries en línia, i amb aquesta Ordre es dóna resposta a la necessitat de crear un nou fitxer per a les dades de caràcter personal esmentades.
La Llei orgànica 15/1999, de 13 de desembre, de protecció de dades de caràcter personal, en l'article 20 requereix que la creació de fitxers de les administracions públiques es faci mitjançant una disposició general publicada al diari oficial corresponent.
La Llei 32/2010, d'1 d'octubre, de l'Autoritat Catalana de Protecció de Dades, en la disposició final tercera, estableix que els consellers de la Generalitat, dins l'àmbit de les competències respectives, resten habilitats per crear, modificar i suprimir, mitjançant una ordre, els fitxers dels seus departaments o dels ens públics vinculats o que en depenguin.
En conseqüència, en ús de les facultats que m'atorga l'article 39.3 de la Llei 13/2008, del 5 de novembre, de la presidència de la Generalitat i del Govern, i tenint en compte el que estableix la disposició final tercera de la Llei 32/2010, de l'1 d'octubre, de l'Autoritat Catalana de Protecció de Dades, amb l'informe previ de l'Autoritat Catalana de Protecció de Dades, i d'acord amb el Dictamen de la Comissió Jurídica Assessora,
L'objecte d'aquesta Ordre és la creació del fitxer amb dades de caràcter personal de l'Entitat Autònoma de Jocs i Apostes de la Generalitat que s'inclou a l'annex i que es denomina "Jugadors de loteries en línia", de conformitat amb el que disposa la Llei orgànica 15/1999, de 13 de desembre, de protecció de dades de caràcter personal, i la resta de normativa vigent en matèria de protecció de dades.
2.1 Es crea el fitxer de dades de caràcter personal que es recull a l'annex d'aquesta Ordre i que es denomina "Jugadors de loteries en línia".
2.2 En relació amb el fitxer que es crea s'estableix la seva denominació, la seva finalitat, els usos previstos, les persones i col·lectius afectats o obligats a subministrar les dades de caràcter personal, la procedència de les dades de caràcter personal, el procediment de recollida de dades, l'estructura bàsica del fitxer, la descripció del tipus de dades de caràcter personal que conté, les cessions de dades, el sistema de tractament de dades utilitzat, les transferències de dades a països tercers, els òrgans responsables, el servei o unitat davant dels quals es poden exercir els drets d'accés, rectificació, cancel·lació i oposició, així com les mesures de seguretat amb indicació del nivell de seguretat exigible.
Mesures tècniques, de gestió i organització
L'òrgan responsable del fitxer ha d'adoptar les mesures tècniques, de gestió i organitzatives necessàries per garantir la confidencialitat, la seguretat i la integritat de les dades, així com les mesures necessàries destinades a fer efectius els drets de les persones afectades que reconeixen la Llei orgànica 15/1999, de 13 de desembre, de protecció de dades de caràcter personal, l'article 156 de l'Estatut d'autonomia i la resta de normativa aplicable.
Aquesta Ordre entrarà en vigor el dia de la seva publicació al Diari Oficial de la Generalitat de Catalunya.
Barcelona, 4 de setembre de 2014
Nom del fitxer: Jugadors de loteries en línia.
a) Finalitat del fitxer: registre, control i gestió de les transaccions i comunicacions realitzades entre els jugadors de loteries en línia i l'Entitat Autònoma de Jocs i Apostes de la Generalitat.
b) Usos previstos: gestió de la participació de jugadors a les loteries en línia, registre i control d'aquests i de totes les operacions i transaccions que es produeixin entre aquests i l'Entitat Autònoma de Jocs i Apostes de la Generalitat, amb el corresponent control comptable i fiscal, la realització de certificats, l'atenció de sol·licituds i reclamacions dels jugadors esmentats, i arxiu històric i estadístic, i la gestió de l'enviament de comunicacions relacionades amb l'oferta de nous productes i serveis.
c) Persones i col·lectius afectats o obligats a subministrar les dades: jugadors de loteries en línia.
d) Procediment de recollida de les dades de caràcter personal: mitjançant formularis en suport electrònic i per transmissió electrònica per via telemàtica.
e) Procedència de les dades de caràcter personal: les dades provenen dels jugadors de loteries en línia.
f) Estructura bàsica del fitxer i descripció del tipus de dades de caràcter personal:
Dades identificatives i personals: nom i cognoms, DNI/NIF/NIE, data de naixement, domicili, adreça electrònica i telèfon.
Dades econòmiques: compte bancari i targetes de crèdit i de dèbit.
Altres dades: dades tributàries i dades d'interès comercial relatives a serveis i productes rebuts o utilitzats per les persones.
g) Cessions de dades: administració tributària, d'acord amb la normativa vigent, en l'actualitat la Llei 58/2003, de 17 de desembre, general tributària.
h) Sistema de tractament de dades utilitzat: automatitzat.
i) Transferències de dades a països tercers: no se'n preveuen.
j) Òrgan responsable del fitxer: Direcció de l'Entitat Autònoma de Jocs i Apostes de la Generalitat, Via Laietana, 60, 08003 Barcelona.
k) Servei o unitat davant del qual es poden exercir els drets d'accés, rectificació, cancel·lació i oposició: Unitat Comercial i de Publicitat i Unitat de Gestió Econòmica de l'Entitat Autònoma de Jocs i Apostes de la Generalitat.
l) Nivell de seguretat: nivell mitjà.